P9_TA(2021)0480

Varnosti parkirišč za tovornjake v EU

Resolucija Evropskega parlamenta z dne 25. novembra 2021 o varnosti parkirišč za tovornjake v EU (2021/2918(RSP))

(2022/C 224/09)

Evropski parlament,

— ob upoštevanju členov 2 in 3 Pogodbe o Evropski uniji,

— ob upoštevanju členov 4, 26, 67, 73, 87, 88 in 91 Pogodbe o delovanju Evropske unije,

— ob upoštevanju Direktive 2008/96/ES Evropskega parlamenta in Sveta z dne 19. novembra 2008 o izboljšanju varnosti cestne infrastrukture (1), kakor je bila spremenjena z Direktivo (EU) 2019/1936 Evropskega parlamenta in Sveta z dne 23. oktobra 2019 o spremembi Direktive 2008/96/ES o izboljšanju varnosti cestne infrastrukture (2),

— ob upoštevanju Direktive 2010/40/EU Evropskega parlamenta in Sveta z dne 7. julija 2010 o okviru za uvajanje inteligentnih prometnih sistemov v cestnem prometu in za vmesnike do drugih vrst prevoza (3),

— ob upoštevanju Delegirane uredbe Komisije (EU) št. 885/2013 z dne 15. maja 2013 o dopolnitvi Direktive 2010/40/EU Evropskega parlamenta in Sveta v zvezi z zahtevami za zagotavljanje storitev obveščanja glede varnih in varovanih parkirišč za tovornjake in komercialna vozila (4),

— ob upoštevanju Uredbe (EU) št. 1315/2013 Evropskega parlamenta in Sveta z dne 11. decembra 2013 o smernicah Unije za razvoj vseevropskega prometnega omrežja in razveljavitvi Sklepa št. 661/2010/EU (5),

— ob upoštevanju Sklepa št. 585/2014/EU Evropskega parlamenta in Sveta z dne 15. maja 2014 o uvedbi medobratovalne vseevropske storitve eCall (6),

— ob upoštevanju Uredbe (EU) 2021/1153 Evropskega parlamenta in Sveta z dne 7. julija 2021 o vzpostavitvi Instrumenta za povezovanje Evrope ter razveljavitvi uredb (EU) št. 1316/2013 in (EU) št. 283/2014, zlasti člena 9(2)(b)(vii) slednje (7),

— ob upoštevanju Uredbe (EU) 2020/1054 Evropskega parlamenta in Sveta z dne 15. julija 2020 o spremembi Uredbe (ES) št. 561/2006 glede minimalnih zahtev za najdaljši dnevni in tedenski čas vožnje, najkrajše odmore ter dnevni in tedenski čas počitka ter Uredbe (EU) št. 165/2014 glede določanja položaja s tahografi (8),

— ob upoštevanju razprav o peticiji št. 0549/2021 na seji Odbora za peticije 15. julija 2021,

— ob upoštevanju člena 227(2) Poslovnika,

A. ker je Odbor za peticije prejel peticijo št. 0549/2021, ki jo je podpisalo 22 735 ljudi in v kateri opozarjajo na pomisleke o parkiriščih za tovornjake v cestnem omrežju EU in pozivajo k preventivnim ukrepom, s katerimi bi zmanjšali tveganje in obseg varnostnih težav na tovrstnih parkiriščih;

B. ker so organizirane kriminalne družbe pogosto vpletene v krajo tovora in običajno kradejo proizvode višje vrednosti, kot so elektronske naprave, tobak in zdravila, s čimer povzročajo znatno gospodarsko škodo (9), ki je med letoma 2017 in 2019 znašala približno 52 milijonov EUR; ker ti podatki niso izčrpni, saj je o kaznivih dejanjih, povezanih s tovorom, premalo poročil in ustreznih informacij;

C. ker postajajo te hudodelske družbe vse bolj organizirane, uporabljajo najnovejšo tehnologijo in pogosto ravnajo po naročilu, in ker po podatkih iz Europolove ocene ogroženosti zaradi hudih kaznivih dejanj in organiziranega kriminala za leto 2021 nasilje hudodelcev, vpletenih v resna kazniva dejanja in organiziran kriminal v EU, domnevno narašča, pri čemer tarče izbirajo ne glede na njihovo vpletenost ali status, pogosto pa pri tem prizadenejo nedolžne mimoidoče;

D. ker bi se morala Evropska unija boriti proti kaznivim dejanjem in organiziranemu kriminalu v cestnem omrežju EU in bi morala spodbujati učinkovit in varen pretok blaga, brez dodatnih stroškov, povezanih s preveliko izpostavljenostjo tveganju napada;

E. ker vozniki v mednarodnem cestnem prometu veliko časa preživijo stran od doma in družine, zato je varna, varovana in dobro opremljena parkirna infrastruktura po EU bistvenega pomena za njihovo telesno in duševno zdravje;

F. ker za voznike tovornih vozil v mednarodnem cestnem prometu veljajo strožja pravila glede delovnega časa, počitka in premora, da bi zagotovili varen, učinkovit in družbeno odgovoren sektor cestnega prometa v Evropski uniji; ker imajo tako institucije EU kot države članice dolžnost zagotoviti ustrezno in dostopno parkirno infrastrukturo po vsej EU, ki omogoča upoštevanje sorazmernih in smotrnih pravil glede delovnega časa in počitka;

G. ker so slabe možnosti za počitek in visoka izpostavljenost kaznivim dejanjem in napadom glavni dejavniki, zaradi katerih ni zanimanja za poklic voznika; ker je pomanjkanje voznikov vse večja težava, ki omejuje učinkovito delovanje enotnega trga, logističnih in dobavnih verig ter drugih panog, kot sta proizvodnja in maloprodaja;

1. želi spomniti na študijo Komisije iz leta 2019, v kateri opozarja, da v EU primanjkuje približno 100 000 nočnih parkirišč za tovornjake, pri certificiranih varovanih parkiriščih pa je ta primanjkljaj še večji ( 10 )

2. trdi, da potrebujemo varna in varovana parkirišča za tovornjake, da bi zagotovili socialno pravične razmere za poklicne voznike, medtem ko imajo obvezen počitek; opozarja na akutno pomanjkanje voznikov v sektorju cestnega prometa; poziva Komisijo, naj tesno spremlja, ali je na voljo dovolj veliko število varnih in varovanih parkirišč za tovornjake in ali se v državah članicah uporabljajo sorazmerne kazni; poudarja, da je treba ukrepati pri vseh oblikah nepravične obravnave ali diskriminacije zoper evropske tovornjakarje in prevozna podjetja;

3. obžaluje napade, tudi smrtonosne, na prevoznike na parkiriščih za tovornjake, ter opozarja, da so napadalci pogosto dobro organizirane in opremljene tolpe, ki včasih kradejo blago po naročilu, s prihodkom od teh kraj pa običajno financirajo druge oblike resnih kaznivih dejanj;

4. obžaluje, da imajo lahko tovrstni incidenti ksenofobno ali rasistično razsežnost;

5. priznava, da se ropi tovornjakov vse pogosteje izvajajo čezmejno in so glavna varnostna grožnja za voznike; poudarja, da je treba za ustrezno preprečevanje tovrstnih kaznivih dejanj okrepiti sodelovanje, in zahteva več strukturne izmenjave informacij in operativnega sodelovanja med organi kazenskega pregona držav članic ob podpori Europola, vključno s tesnejšim sodelovanjem z zasebnimi stranmi, kot sta združenje za varni prevoz blaga in evropska organizacija za varna parkirišča;

6. poziva države članice, naj sistematično poročajo Europolu o kaznivih dejanjih, da bi z operativno in analitično podporo zagotovili usklajene odzive, ter poziva Komisijo, naj z dodatnimi sredstvi in osebjem poveča Europolove zmogljivosti na tem področju;

7. poziva Komisijo, naj spodbuja odpiranje novih parkirišč za tovornjake ter izboljša njihovo kakovost, varnost in povezljivost, in sicer z zakonodajnimi pobudami, programi evropskih strukturnih in investicijskih skladov, mehanizmi za spodbujanje sodelovanja med pristojnimi organi držav članic in drugimi razpoložljivimi instrumenti, kot je program financiranja Instrument za povezovanje Evrope;

8. poziva Komisijo in Svet, naj sprejmeta ukrepe, potrebne za vzpostavitev in razvoj policijskega sodelovanja, v katerega bodo vključeni pristojni organi vseh držav članic in ki bo namenjen preprečevanju, prepoznavanju in preiskovanju kaznivih dejanj na cestah in parkiriščih;

9. poziva Komisijo in države članice, naj v končne sporazume o partnerstvu na področju evropskih strukturnih in investicijskih skladov in v programe za te sklade vključijo cilje in pristope, ki bodo povečali število varnih in varovanih parkirišč za tovornjake;

10. pozdravlja, da je Komisija ustanovila skupino strokovnjakov za varnost cestne infrastrukture, ki bo od države članic in drugih ustreznih deležnikov pridobivala nasvete in strokovno znanje na to temo, tudi za pripravo nezakonodajnih aktov, ter skupino na visoki ravni o varnosti v cestnem prometu, ki bo zagotavljala strateške nasvete in redne povratne informacije; poziva Komisijo, naj pospeši delo na tem področju in se usklajuje z državami članicami, da bi dosegli konkreten napredek za evropske tovornjakarje;

11. poudarja, da je pomembno izvajati projekte, namenjene spodbujanju nacionalnega in mednarodnega sodelovanja v boju proti kraji tovora, pripraviti pregled tekočih postopkov in optimizirati obravnavanje zadev na operativni ravni;

12. želi spomniti, da je pomembno zagotoviti prednostno financiranje za vzpostavitev in nadgradnjo varnih in varovanih parkirišč za tovornjake v EU in pri tem uporabiti vse razpoložljive programe financiranja EU in držav članic;

13. poziva države članice, naj prevzamejo osnovno odgovornost za izboljšanje varnosti parkirišč za tovornjake, in sicer z uveljavljenimi nacionalnimi strategijami za varnost v cestnem prometu in konkretnimi ukrepi, določenimi v akcijskih in izvedbenih načrtih, ki so osnova za pristno evropsko kulturo varnosti v cestnem prometu;

14. poziva Komisijo in države članice, naj združijo moči, da bi izboljšale kakovost storitev na parkiriščih za tovornjake, tudi tako, da zagotovijo osnovne cenovno dostopne funkcije, ter izboljšajo varnost teh parkirišč, hkrati pa naj poskrbijo, da bodo neodvisne tretje strani na podlagi skupnih evropskih standardov opravile revizije vseh varovanih parkirišč za tovornjake v sistemu, s čimer bi zagotovili, da bo infrastruktura skladna z evropskimi standardi za varnost in zaščito, na primer z Direktivo 2008/96/ES o izboljšanju varnosti cestne infrastrukture;

15. obžaluje, da obstajajo različne razlage v zvezi z standardi za varnost in zaščito parkirišč in zahtevami glede certificiranja, ter poudarja, da je pomembno uvesti harmoniziran evropski standard z jasnimi in nedvoumnimi pravili o stopnjah varnosti in udobja;

16. poziva Komisijo, naj izpolni zaveze iz Uredbe (EU) 2020/1054 in vzpostavi standarde in postopke certificiranja za varna in varovana parkirišča za tovornjake v EU;

17. poudarja, da morajo biti standardi EU, ki določajo raven storitev in varnosti varnih in varovanih parkirišč za tovornjake, ter postopki za certificiranje teh parkirišč obvezni, da bi zagotovili dosledno opredelitev varovanih parkirišč za tovornjake in usklajen zakonodajni okvir;

18. poziva k povečanju pokritosti in izboljšanju učinkovitosti služb za odzivanje v izrednih razmerah in služb za takojšnji odziv ter k vzpostavitvi sistemov za obveščanje pristojnih organov v vseh uradnih jezikih; spodbuja države članice, naj uvedejo sistem za takojšnji odziv, ko se v njihovi pristojnosti zgodi kaznivo dejanje zoper voznika ali tovornjak, da bi preprečili primere, ko voznik ne prejme pravočasne pomoči nacionalnih organov javne varnosti zaradi manjše resnosti kaznivega dejanja, jezikovnih preprek ali iz drugih razlogov;

19. poziva, naj policija ali varnostne službe redno patruljirajo parkirišča, na katerih prihaja do napadov na prevoznike, vendar na njih ni mogoče stalno zagotavljati varnosti;

20. poudarja, da je pomembno izboljšati mehanizme za zbiranje podatkov, izmenjavo informacij in analitično podporo, ter poziva države članice, naj uvedejo učinkovite modele za samodejno zbiranje, obdelavo in izmenjavo podatkov, da bi izboljšali operativni odziv policije na čezmejna kazniva dejanja;

21. opozarja, da bi bilo treba voznike in vso logistično verigo na uporabniku prijazen način in z digitalnimi orodji obveščati o lokacijah varnih in varovanih parkirišč za tovornjake, ter poziva Komisijo, naj to udejanji in postavi temelje za interoperabilne rešitve IKT, ki bodo voznikom omogočile iskanje in rezervacijo varovanih parkirišč ter ustrezno načrtovanje poti;

22. poziva Komisijo in države članice, naj spodbujajo uporabo obstoječih varnostnih sistemov v vozilih in vseh pametnih orodij za opozarjanje ter njihovo povezovanje s policijo in storitvami za ukrepanje v sili;

23. poziva Komisijo, naj predlaga ukrepe za revizijo Delegirane uredbe Komisije (EU) št. 885/2013 in Uredbe (EU) št. 1315/2013;

24. poziva Komisijo in države članice, naj preučijo in predlagajo konkretne ukrepe za zaščito žrtev kaznivih dejanj, storjenih na nevarovanih parkiriščih za tovornjake, kot so dostop do zdravniške pomoči, pravna pomoč, tolmačenje itd.;

25. pozdravlja odločitev Odbora za peticije, da vzpostavi misijo za ugotavljanje dejstev, ki bo dodatno raziskala navedbe iz peticije št. 0549/2021, da bi pridobili nove informacije o varnosti parkirišč za tovornjake in ocenili izzive na terenu;

26. naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.

(1) UL L 319, 29.11.2008, str. 59.

(2) UL L 305, 26.11.2019, str. 1.

(3) UL L 207, 6.8.2010, str. 1.

(4) UL L 247, 18.9.2013, str. 1.

(5) UL L 348, 20.12.2013, str. 1.

(6) UL L 164, 3.6.2014, str. 6.

(7) UL L 249, 14.7.2021, str. 38.

(8) UL L 249, 31.7.2020, str. 1.

(9) Europol, Serious and Organised Crime Threat Assessments 2021: The losses caused by cargo crime in the eight most affected Member States exceeded EUR 75 million in 2019 and have a significant impact on supply chains (Ocena ogroženosti zaradi hudih kaznivih dejanj in organiziranega kriminala: Izgube zaradi kaznivih dejanj, povezanih s tovorom, v osmih najbolj prizadetih državah članicah so v letu 2019 presegle 75 milijonov in znatno vplivajo na dobavne verige).

(10) Študija primera Komisije iz leta 2019 o varnih in varovanih parkiriščih za tovornjake, str. 24. Na voljo na: https://ec.europa.eu/transport/sites/default/files/2019-study-on-safe-and-secure-parking-places-for-trucks.pdf.